《奉和圣制义成校猎喜雪应制》
唐代·张说

文教资武功，郊畋阅邦政。不知仁育久，徒看禽兽盛。

夜霰氛埃灭，朝日山川净。绰仗飞走繁，抨弦筋角劲。

帝射参神道，龙驰合人性。五豝连一发，百中皆先命。

勇爵均万夫，雄图罗七圣。星为吉符老，雪作丰年庆。

喜听行猎诗，威神入军令。

作者简介：张说(667年～730年) 唐代文学家，诗人，政治家。字道济，一字说之。原籍范阳（今河北涿县），世居河东（今山西永济），徙家洛阳。